|  |  |
| --- | --- |
| **Miljø- og Fødevareministeriet****NaturErhvervstyrelsen**Planter & Landbrugslov/MEBJournalnummer: 15-3042-000006Dato: 2. december 2015 |  |

**Referat fra møde i Udvalget for Plantesorter og Udsæd (UPU)**

**den 26. november 2015**

Deltagere:

Ole Olsen (formand), Rikke Thomle Andersen, Birte Boelt, Gerhard Deneken, Birger Eriksen, Claus Saabye Erichsen, Lars Bonde Eriksen, Anne Esther Fabricius, Thor Gunnar Kofoed, Jens Holstborg, Kim Bonde Petersen, Henning van Veldhuizen og Nils Elmegaard (observatør).

Fra NaturErhvervstyrelsen deltog Kristine Riskær, Ida Husby, Maria Lillie Sonne og Merete Buus (referent). Kim Holm Boesen var inviteret til pkt. 3 og 4.

Afbud:

Anders Mondrup, Truels Damsgaard, Mogens N. Olesen og Jon Birger Pedersen.

Dagsorden for mødet:

|  |  |  |
| --- | --- | --- |
| 1. | Meddelelser fra NaturErhvervstyrelsen, TystofteFonden og medlemmerne |  |
| 2.  | Budget og gebyrer for kontrol af frø og sædekorn | Bilag 42-2 |
| 3. | Status på GMO |  |
| 4. | Patenter på planter  |  |
| 5. | New breeding technologies (NBT)  |  |
| 6. | Indlejring af kommercielle sorter i NordGen  |  |
| 7.  | Udflytning af opgaver til TystofteFonden og Augustenborg |  |
| 8. | Diverse certificering:1. Transparens ved fremtidig lovgivning
2. Mulige nye regler og fokusområder
3. FCS – status på sikker dataudveksling via system til system
4. Status på kommunikation og vejledning om handel og overdragelse af frø
5. Status fra arbejdsgruppe om frø og sædekorn
6. Status for årets audits og tilsyn med prøvetagning samt fokusområder for næste års tilsyn og audits
7. Status på udlicitering af prøvetagning til Baltic Control, aftale udløber november 2016
 | Bilag 42-8-B |
| 9. | Eventuelt, herunder møder 2016 |  |

1. **Meddelelser fra NaturErhvervstyrelsen, TystofteFonden og medlemmerne**

Formanden bød velkommen til de nye medlemmer af udvalget: Nils Elmegaard som er tilbage som observatør, Gerhard Deneken der nu repræsenterer TystofteFonden, og Asbjørn Børsting der havde meldt afbud til dagens møde. I stedet for Asbjørn Børsting deltog Claus Saabye Erichsen. Kristine Riskær gjorde opmærksom på, at udvalget jf. forretningsordenen ikke har suppleanter, men at Claus selvfølgelig var velkommen til dagens møde, men at pladsen i udvalget i fremtiden er Asbjørn Børstings. Rikke Thomle Andersen gjorde opmærksom på, at hun standser i udvalget. Fremover vil Anders Lund deltage for Økologisk Landsforening. Økologisk Landsforening sender formelt besked om ændringen.

Plantenyhedsbeskyttelse, CPVO og UPOV

Kristine Riskær sagde, at Plantenyhedsnævnet mødes meget sjældent, da der er ganske få anmeldelser til dansk plantenyhedsbeskyttelse. Næste møde i udvalget er den 12. januar 2016. Her vil der blive orienteret om, hvad der sker i UPOV og CPVO.

Maria Lillie Sonne (MALISO) er dansk repræsentant i UPOV og CPVO.

MALISO deltog 24. juni 2015 i seminar om grænsefladen mellem patenter og plantenyhedsbeskyttelse i Bruxelles initieret af CPVO. NL fik sat patenter og plantenyhedsbeskyttelse på dagsordenen, under punktet ”eventuelt”, på mødet den 13. juli 2015 i EU’s Råd for Landbrug og Fiskeri (grundet EPO’s Udvidede Appelmyndigheds udtalelser i Tomat- og Broccoli II sagerne).

MALISO uddelte et skema om tværgående interesser på planteområdet i forhold til plantegenetiske ressourcer, plantenyhedsbeskyttelse og patenter til udvalgets orientering.

MALISO har i efteråret deltaget i møder i CPVO, UPOV og EU rådsarbejdsgruppemøde. Der har været ønske fra UPU medlemmerne om udlevering af udvalgte dokumenter i forbindelse med CPVO og UPOV møderne. Det er ikke muligt at udlevere dokumenter, så længe de ikke er godkendt, og dermed fortrolige. Udvalgets medlemmer er dog altid var velkomne til at ringe.

Der er en stigning på 1,3 pct. i CPVO’s årlige gebyrer grundet højere udgifter; CPVO havde et negativt overskud på 160.000 €; målet er en reserve på 5.000.000 €. CPVO har fokus på at strømline systemet, på effektivitet og at holde omkostningerne så lave som muligt; for fremtiden vil der blive indført en procedure om, at betalinger skal ske ”up front”, så systemet ikke fungerer som et slags skjult ”skattesystem”, men bliver mere gennemsigtigt for brugerne. CPVO har et beregnet underskud på 974.000 €, som bliver taget fra reserven; CPVO’s totale indtægter forventes at være på 15.450.000 €; der var ingen kommentarer til budgettet for 2016 på CPVO mødet.

Gerhard Deneken sagde, at der er en indbygget underbudgettering, så der er en buffer på 10 pct., hvilket gør, at resultatet aldrig ender på nul, og at der dermed ikke tæres så meget på CPVO’s reserve, som det umiddelbart kan se ud.

MALISO sagde, at der er nye ændringer til Kommissionens forordning nr. 974/2009om sagsbehandlingen ved EF-Sortsmyndigheden (CPVO), som bl.a. skal være med til at tydeliggøre, hvornår en plantesort er omfattet af andre intellektuelle rettigheder, f.eks. et patent.

UPOV har udarbejdet forklarende retningslinjer for, hvornår en plantesort kan siges at være ”essential derived varity”, dvs. en væsentligt afledt sort, forkortet EDV; retningslinjerne blev diskuteret grundigt, fordi afgrænsningen er vigtig for sortsejerens rettigheder, markedsføring m.v.

De fleste medlemsstater af UPOV er positive over International System of Cooperation (ISC), fordi hensigten er, at det skal lette samarbejdet omkring harmoniserede DUS-tests, plantesortsdatabasen m.v. Der var flertal for at få nedsat en arbejdsgruppe, som skal se på fordele og ulemper, omkostninger m.v. på tværs af medlemsstaterne; organisationerne CIOPORA og CropLife har gennemført undersøgelser, og der er fokus på harmoniseringsproblemer i forhold til bl.a. klimazoner.

Danmark er ved at få søsat et samarbejde mellem Norge og Sverige om en fælles sortsliste for bevaringsværdige sorter. Danmark, Norge og Sverige skal udgøre en region for de bevaringsværdige sorter, og vi går efter en simpel model. Vi holder et indledende møde med Norge og Sverige i København den 11. december 2015.

Certificering og handel med frø i EU

Der er udsendt dagsorden til næste møde i Stående Komité for frø den 3. december. Bemærkninger er velkomne. Merete Buus gjorde opmærksom på, at en sag med snyd i forhold til mærkesedler betyder, at Kommissionen ønsker nye regler om brug af fortløbende løbenumre på mærkesedler. DK har spurgt til behovet, da der sjældent rejses sager med snyd. Hvis der skal indføres et nyt system, vil DK arbejde for et simpelt system, som ikke bliver administrativt tungt.

ISTA årsmøde og reakkrediteringsaudit 2015

Årsmøde 2015 blev dækket af Grete Tarp. ISTA har udsendt opfølgning fra mødet, hvoraf forsøgsordningen med certifikater for prøvetagning bør have opmærksomhed. Umiddelbart ser NAER ikke behov for denne type certifikater, men vi hører meget gerne erhvervets mening.

Nils Elmegaard orienterede om, at erhvervets finansiering af Grethe Tarps deltagelse i ISTA møderne ophører.

ISTA afholdt audit hos Frøteamet i NAER den 22. oktober 2015. Audit omfattede prøvetagningsaktiviteter, der er knyttet til udstedelse af ISTA certifikater. Auditorerne meddelte, at de forventeligt vil indstille til reakkreditering, såfremt Frøtemaet følger tilfredsstillende op i forhold til de registrerede afvigelser. Antallet adskiller sig ikke fra resultat af audit 2012. Det var NAER’s 6. audit og 5. reakkrediteringsaudit, så kravene var tydeligt skærpede, da vi forventes at have fuldt styr på processerne efter så mange år.

Nyt logo betyder ændrede krav til blanketter og mærkesedler

NaturErhvervstyrelsen (NAER) har fået nyt logo. Designmanual forventes at foreligge medio december 2015. Ændringerne består fx i, at kongekronen får nyt format, idet Miljø- og Fødeministeriet har overtaget kroneformatet fra det tidligere Miljøministerium.

Det betyder, at NAER opdaterer blanketter mm på hjemmesiden, men også at mærkesedler til frø og korn skal opdateres. NAER er i tæt kontakt med Ganket omkring denne ændring. De virksomheder, der får trykt mærkesedler på storsække skal være opmærksomme på det nye format af NAERs logo. NAER udsender en nyhed, når designmanualen er offentliggjort.

TystofteFonden

Gerhard Deneken orienterede om status på opgaverne ved TystofteFonden efter privatiseringen 1. juli 2015. Der er modtaget 7 pct. flere vinterrapsanmeldelser og 15 pct. flere vintersædsanmeldelser. For vintersæden er der tale om færre 2. års anmeldelser, så niveauet er uændret. Der er anmeldt 103 flere partier til kontroldyrkning.

Thor Gunnar Kofoed (TGK) sagde, at finansiering af nybyggeri på Tystofte næsten er klar, og at man forventer at være klar til at kunne overtage certificeringsopgaver fra august 2016.

Plantegenetiske ressourcer

TGK orienterede kort fra møde med ministeren, hvor finansiering af opgaver med bevaring af de plantegenetiske ressourcer blev drøftet. Erhvervet kan ikke løfte opgaven. TGK har gjort ministeren opmærksom på behovet for at afdække, hvor der skal sættes ind, og hvor der er behov for større fokus, så materialet også er til rådighed i fremtiden. Der trækkes på NordGen’s materiale, men der er ikke så meget tilbageløb til genbanken.

Frøkonferencen

TGK orienterede kort om frøkonferencen, som fandt sted den 11.-12. november i Middelfart med deltagelse af forskere og landmænd fra DK, NZ og US. Selvom DK er i front, kan vi lære af hinanden, fx i forhold til håndtering af besværligt ukrudt.

Dansk Frø

Nils Elmegaard orienterede om fusionering af Dansk Frøhandlerforening og Danske Havefrøgrossister i en ny forening: Dansk Frø. NAER bliver nærmere orienteret også i forhold til UPU, da hver sektion i den nye forening får egen formand.

1. **Budget og gebyrer for kontrol af frø og sædekorn**

Kristine Riskær (KRRI) gennemgik bilaget. Når endeligt resultat for 2015 kendes, bliver der taget stilling til tilbagebetaling af gebyrer. TGK foreslog, at vi kalder det priser og ikke gebyrer. Han spurgte også til proceduren for tilbagebetaling. Såfremt parterne ønsker en særlig form for tilbagebetaling, må det undersøges, hvad der er muligt.

1. **Status på GMO**

Kim Holm Boesen (KIHOBO) fra NAER’s enhed for Miljø & Biodiversitet, med ansvar for dyrkning af genmodificerede afgrøder, var inviteret til pkt. 3 og 4, og orienterede om status på GMO. Fokus i Miljø og Fødevareministeriet (MFVM) er i øjeblikket på at gennemføre Barrosodirektivet i dansk lov. Barrosodirektivet giver mulighed for, at et medlemsland/region kan anmode om geografisk undtagelse fra dyrkning af en GMO i en region eller hele landet. Endvidere giver direktivet mulighed for at udstede et nationalt forbud mod en GMO under visse snævre betingelser. Endelig er der et krav om, at man sikrer mulighed for sameksistens på tværs af landegrænser.

Det er en udfordring at nedlægge et nationalt forbud for en GMO, da det kræver andre parametre/argumenter end dem, der er bedømt i forbindelse med risikovurderingen.

Barrosodirektivet er ved at blive gennemført i Danmark ved en ændring af sameksistens- og genteknologiloven (lovforslag L58). Det blev førstebehandlet den 19. november 2015. I forbindelse med høringen af lovforslaget, har der været rejst debat om muligheden for at forbyde GM-dyrkning generelt i DK. Vurderingen fra MFVM er, at det ikke kan lade sig gøre, at det vil stride imod både EU-jura og WTO-reglerne. Vurderingen af en given GMO skal ske fra sag til sag.

Godkendelser af GMO’er til dyrkning er gået i stå i EU, mens det går bedre med godkendelser af GMO’er til foder og fødevarer. På Kommissionens seneste komitémøde blev nogle GM soja ikke godkendt.

Da Barrosodirektivet blev vedtaget, var der otte GM majs, der allerede var under vurdering. Derfor blev der igangsat en overgangsprocedure. Der forelå risikovurdering for majs 1507, BT 11 og GA 21, og en revurdering af MON 810, hvor den 10-årige godkendelse snart udløber. DK og 18 andre lande/regioner har inden 4. oktober 2015 meddelt Kommissionen et ønske om en geografisk undtagelse fra dyrkningsgodkendelsen af de 4 GM majs. Den er imødekommet. To andre GM majs er trukket tilbage, NIR 604 og en krydsning med BT11, NIR 7604 og GA 21. Der udestår to GM majs, 59122 og en krydsning med 59122 og 150, hvor risikovurderingen udestår.

Fremover har DK 45 dage til at søge om geografisk undtagelse fra dyrkningsgodkendelsen. DTU og AU vil bistå MFVM med at vurdere risikovurderingen i forhold til danske forhold.

Birte Boelt gjorde opmærksom på, at der mangler stillingtagen til GMO i udsæd, da dyrkning nu bliver mulig. KIHOBO svarede, at da Kommissionen stadigvæk ikke har sikret en fastlægning af disse, er der er tale om et teknisk nul. TGK sagde, at det har været et problem i 18 år, og han forventede, at Barrosodirektivets muligheder for undtagelser vil falde i WTO om 4-5 år, da der ikke er belæg for at tro, at GMO er farlig.

KIHOBO orienterede kort om en aktuel sag om fund af utilsigtet GMO af typen OXY 235 i en vinterrapssort under afprøvning i UK. Rapssorten ligger i afprøvning i en række lande, herunder DK, hvor der er tre parceller på 30 m2 hver. Planterne er destrueret, efter der er udtaget bladprøver. Vi afventer svar på prøverne ved Fødevarestyrelsens laboratorium i Ringsted. Kommissionen vil nok kontakte erhvervet om et ønske om et nyt rapid alert system for udsæd.

1. **Patenter på planter**

Birger Eriksen (BE) uddelte og gennemgik et bilag om broccoli og tomatsagerne, hvor European Patent Office (EPO) har givet patent til to sorter. BE sagde, at plantesorter gennem UPOV har et beskyttelsessystem, der er ubureaukratisk og billigt, og som respekterer ’breeders exemption’, der er derfor ikke behov for patentering af plantesorter. Derimod kan det være relevant at diskutere patentering af egenskaber i sorter. Der skelnes her skarpt mellem egenskaber, som er naturlige (native traits), og egenskaber, der er menneskeskabte (GMO, mutagenese). Indtil for nylig har alle betragtet kun de menneskeskabte egenskaber som patenterbare.

I broccoli- og tomatsagerne var den første beslutning i Enlarged Board of Appeal (EBoA) ved den europæiske patendomstol på linje med ovenstående, i det beslutningen var, at der ikke kunne gives patent, da egenskaberne var opnået ved ’essentielle biologiske processer’, der er undtaget fra patentering ifølge artikel 53b i den europæiske patentkonvention, dvs. ingen patenter på ’native traits’. Denne beslutning blev ændret i foråret med en udtalelse fra EBoA, der åbner for patenter på ’native traits’, hvilket erhvervet vurderer er meget uheldigt.

NL ønsker at rejse sagen politisk i EU, formentlig under deres formandsskab i foråret 2016. Erhvervet støtter ESA’s position fra 2012, om at der ikke skal gives patenter på ’native traits’.

TGK gav udtryk for, at der bliver ballade i Europa Parlamentet (EP), hvis udtalelsen bliver endeligt vedtaget. I givet fald kan man forestille sig, at EP vil arbejde for at forbyde patenter, som det tidligere er sket med sagen om neonicotinoider, idet EP ikke ønsker patenter på naturen.

MLS sagde, at forarbejderne til artikel 53b er meget uklare. NAER er i dialog med Patent & Varemærkestyrelsen om sagen. Når der er en afklaring sendes den til UPU.

1. **New Breeding Technologies (NBT)**

Birger Eriksen uddelte og gennemgik et bilag om en række nye forædlingsmetoder, der alle er metoder til at udføre ’site directed mutagenesis’, også kaldet genom-editing eller præcisionsforædling. Det betyder en forbedret og mere præcis metode til at lave mutationsforædling, sammenlignet med den hidtidige metode med brug af stråling eller kemisk behandling. Der er tale om otte metoder. Mutationsforædling er undtaget i bilag 1b i udsætningsdirektivet 2001/18/EU. Det betyder, at mutationsforædling i princippet er en genmodificering, da der er tale om en menneskeskabt forandring i genomet, men det er undtaget fra regulering ifølge udsætningsdirektivets bilag 1b.

På initiativ fra Sammenslutningen af Danske Sortsejere er der er nedsat en tværgående gruppe, der skal se på teknologier, regulering og politiske forhold med det mål, at udforme en national strategi på området. Industrien ønsker at få sidestillet flere af de nye metoder til genom-editering med de traditionelle mutagenese metoder, der er undtaget jf. bilag 1b.

Kommissionen forventes at udsende et notat i foråret 2016 om deres formentlig strengt juridiske tolkning. Hvis nogle af metoderne undtages, vurderer erhvervet, at det vil åbne op for store muligheder for på en helt ny og mere effektiv måde at generere nye egenskaber i sorterne.

1. **Indlejring af kommercielle sorter i NordGen**

Birte Boelt (BB) sagde, at der i Udvalget for plantegenetiske ressourcer arbejdes med automatisk indlejring af kommercielle sorter i NordGen. Siden 1990 har der ikke været systematisk indlejring af danske sorter i NordGen. Jette Nydam fra NordGen har oplyst, at de andre nordiske lande har en standardkontrakt med NordGen om indlejring af sorter.

Der pågår nu et arbejde om, hvordan danske sorter fremover kan indlejres. I forbindelse med fremtidig indlejring, vil der også blive samlet informationer og beskrivelser af de enkelte sorter. Fra dansk side undersøger vi muligheder for indlejring hos TystofteFonden i den periode, hvor sorten er under afprøvning og først derefter hos NordGen. Det har været vanskeligt at finde finansiering til opgaven. GDE sagde, at TystofteFonden sammen med NordGen i første omgang har sendt en projektansøgning til NAER til dette arbejde.

Birger Eriksen sagde, at når vi har en sort, så har vi ret og pligt til at vedligeholde den, men vi er også klar over, at når vi opgiver den beskyttede sort, så er den til fælles afbenyttelse og kommende forædling. Gerhard Deneken sagde, at der er en juridisk spidsfindighed i forhold til juridisk ejerskab af sorten, der er derfor behov for afklaring af hjemmel til indlejring. De enkelte lande fortolker reglerne forskelligt. Der er tale om en gråzone. MALISO ser på det juridiske. KRRI sagde, at materialet bør gives tilbage til samfundet som sådan, når plantenyhedsbeskyttelsen ophører.

1. **Udflytning af opgaver til TystofteFonden og Augustenborg**

Kristine Riskær orienterede kort om status. Der er ikke truffet formel beslutning om udflytning af opgaver til TystofteFonden, men der er hjemmel tilstede. Der er en udfordring i forhold til at styre en gebyrordning, da der følger mange forpligtelser med. Det skal afklares juridisk, om certificering er en konkret myndighedsopgave eller ej. En beslutning om Tystofte skal afklares inden udflytning af opgaven til Augustenborg på Als.

380 medarbejdere fra NAER skal flyttes til Augustenborg og 20 til Tønder. Der oprettes et kunde- og administrationscenter i Augustenborg. For Planter & Landbrugslov drejer det sig om to tredjedel af enhedens opgaver, der flytter. Det er fakturering, kontroltilrettelæggelse, certifikater og certificering. Tidshorisonten kendes endnu ikke, da der først skal laves lokalplan og gøres plads til os. Forventninger skal afstemmes, da vi tænkeligt ikke vil kunne levere i helt samme omfang som nu, indtil ressourcer er på plads, og kompetencerne bliver opbygget på ny.

Ida Husby sagde, at frø- og kartoffelteamet (certificering) arbejder på at beskrive arbejdsprocesser, så en mulig flytning kan være så smidig som muligt.

1. **Diverse certificering**

Transparens ved fremtidig lovgivning

Ida Husby (Idahus) orienterede om nye retningslinjer for gennemsigtighed i lovgivningsprocessen. Der er krav om fuld transparens om overimplementering i forbindelse med offentlig høring over ny regulering. Retningslinjerne gælder åbenhed i forhold til såvel implementering af EU-direktiver som ved fastsættelse af supplerende regler i forbindelse med EU-forordninger.

Der skal udstedes færre bekendtgørelser, og de skal træde i kraft 1. januar og 1. juli. Der er opstillet fem principper for udstedelse af ny lovgivning:

|  |
| --- |
| **De fem principper for implementering af EU-regulering:**  |
| 1. Den nationale regulering bør som udgangspunkt ikke gå videre end minimumskravene i EU-reguleringen.
2. Danske virksomheder bør ikke stilles dårligere i den internationale konkurrence, hvorfor implementeringen ikke bør være mere byrdefuld end den forventede implementering i sammenlignelige EU-lande.
3. Fleksibilitet og undtagelsesmuligheder i EU-reguleringen bør udnyttes.
4. I det omfang det er muligt og hensigtsmæssigt bør EU-regulering implementeres gennem alternativer til regulering.
5. Byrdefuld EU-regulering bør træde i kraft senest muligt og under hensyntagen til de fælles ikrafttrædelsesdatoer.
 |

TGK hilste retningslinjerne velkommen og nævnte, at de danske skrappere regler i forhold til flyvehavre samt renhed og spireevne for såsæd har afgørende betydning for dansk frøerhverv.

Mulige nye regler og fokusområder

Merete Buus gennemgik bilaget og bad om udvalgets bemærkninger.

TGK sagde, at ager-rævehale er et problem, og at frøavlerne vil kræve, at SEGES medvirker til, at arten også bekæmpes på arealer, hvor der ikke er fremavl. Det er især et problem hos landmænd, der avler egen udsæd.

Jens Holstborg sagde, at de certificerede blandinger kun skal indeholde arter, der er med i bekendtgørelserne om markfrø, sædekorn og grønsagsfrø. Der skal ikke indgå ucertificeret frø i en certificeret blanding. I stedet ønsker man en form for dispensationsordning, så man ikke ødelægger den nuværende model for certificering af frøblandinger. Virksomhederne kan godt sælge poser med andre arter, fx lancet vejbred, der så kan iblandes i frøblandingen hos landmanden. Derudover henviste erhvervet til de bemærkninger, som de allerede havde indsendt. Merete Buus gjorde opmærksom på, at blandinger, der ikke er til foderbrug, allerede nu godt kan indeholde frø af arter, der ikke er med i bekendtgørelserne. Claus Saabye Erichsen sagde, at frø- og sædekornserhvervets holdning er, at frø til foderbrug skal være certificeret.

I forhold til blandinger til efterafgrøder, vildt, og landskabspleje sagde erhvervet, at der i de fleste tilfælde søges arealstøtte til sådanne arealer, så det kunne godt være udgangspunktet for at definere, når der er tale om landbrugsproduktion.

NAER bad om navne på deltagere til møde om frøblandinger til økologisk brug, jf. bilagets punkt 7. Herefter vil NAER indkalde til et møde snarest muligt om den danske holdning til permanente regler til afløsning af EU-forsøgsordningen med frøblandinger til foderbrug.

FCS- status på sikker dataudveksling via system til system

Ida Husby sagde, at meldingen fra NAER’s IT afdeling er, at det kører fint. Vi hører gerne, hvis der er problemer.

Status på kommunikation og vejledning om handel og overdragelse af frø

Ida Husby orienterede om, at der som følge af drøftelserne i Dialogforum om EU-sortslovgivning bliver laver en vejledning om handel og udveksling af frø, samt handel i lukkede kredsløb. Desuden har vi sammenskrevet en række vejledninger om produktion og handel med frø og sædekorn. Begge vejledninger er ved at være færdige. Vi forventer, at de kan udsendes i løbet af december måned. Samtidig ser vi også på vejledningen for laboratorieområdet, der også skal opdateres.

Status på arbejdsgruppe om frø og sædekorn

Arbejdsgruppen har senest holdt møde den 15. april 2015 hos Danish Agro i Sjølund. Næste møde forventes at blive afholdt 26. januar 2016. Der er pt ikke udestående emner. UPU modtager referat fra arbejdsgruppens møder.

Status for årets audits og tilsyn med prøvetagning samt fokusområder til næste år

Årets proceskontrol er afsluttet. Der blev registreret ganske få afvigelser ved denne kontrol. Som et forsøg blev kontrollen udført sammen med økologikontrollen i en del af landet. Erfaringerne med at udføre denne samlede kontrol har været gode og er også blevet godt modtaget hos virksomhederne. Frøteamet forventer at fortsætte forsøget.

Årets tilsyn med officielle prøvetagere og audit på prøvetagningssteder er godt i gang, der mangler kun få besøg, og alle rapporter er udsendt. Der er registreret enkelte afvigelser, som virksomheder og officielle prøvetagere har være gode til at følge op på. Næste års kontrol med officiel prøvetagning og audit hos virksomheder vil, som i 2015, være baseret på fokusområder. Fokusområderne fastlægges dels ud fra registrerede problemområder, fx indberetning af prøvetagningstype (manuel eller automatisk), og dels ud fra, at hele sagsområdet skal dækkes over en årrække.

Status for laboratorieområdet

Audit på frølaboratorier forventes gennemført primo 2016.

Status på udlicitering af prøvetagning til Baltic Control

Samarbejdet med Baltic Control forløb godt i den tidligere kontraktperiode, og NAER har derfor benyttet muligheden for at forlænge kontrakten med foreløbig et år, således at aftalen er gældende til 30. november 2016. Det er muligt at forlænge kontrakten med yderligere et år, hvorefter opgaven skal i nyt udbud.

1. **Eventuelt, herunder møder i 2016**

Nye møder i 2016

Der er fastlagt nye møder:

3. maj 2016 kl. 9:30-12:30

25. november 2016 kl. 10-14.